Rossiyaning eng qimmat internet-kompaniyalaridan biri O‘zbekistonga kirishni rejalashtirmoqda

Rossiyaning Wildberries internet-do‘konini 2019-yilda Yevropa Ittifoqi va MDH mamlakatlari bozorlariga kirib borishni rejalashtirmoqda. Bu haqda Spot xabar berdi.

“Bu yil biz Yevropaga, imkoniyati paydo bo‘lsa MDHning boshqa mamlakatlariga ham chiqishni rejalashtirmoqdamiz. U yerda o‘z faoliyatimizni boshlash uchun bir necha mamlakatlar bor, lekin hozircha aynan qaysilari ekanligi haqida gapirmayman”, — deydi internet-do‘kon asoschisi Tatyana Bakalchuk.
Bakalchuk kompaniya do‘konlari paydo bo‘lishi mumkin bo‘lgan mamlakatlar orasida Ozarbayjon, Gruziya va O‘zbekiston borligini ma’lum qilgan.
Wildberries internet-do‘koni turli xil toifadagi mahsulotlarni sotish bilan shug‘ullanadi. Jumladan, o‘yinchoqlar, sport va bolalar ozuqasi, elektronika, kitoblar va hokazo.
2018-yilda kompaniya daromadi 1,7 milliard dollarga yetgan. Tatyana Bakalchuk Wildberries’ning yagona egasi hisoblanadi. Yil yakunlariga ko‘ra, Wildberries Rossiyaning eng qimmat internet-kompaniyalari reytingida to‘rtinchi o‘rinni egallagan. Bakalchuk esa Rossiyaning ikkinchi milliarder ayoliga aylangan.